A 2017. évben, a jogalkalmazóktól érkezett visszajelzések az egyszerűsítés és az adminisztrációs teher csökkentésének igényét mutatták a környezetvédelmi termékdíj szabályozás tekintetében. Az indokolatlan gazdálkodói terhek megszüntetése érdekében a Földművelésügyi Minisztérium előterjesztette a környezetvédelmi termékdíjról szóló 2011. évi LXXXV. törvény (a továbbiakban: Ktdt.) módosítását, amely törvénymódosító javaslatot az Országgyűlés elfogadott.

A termékdíj törvényt módosító javaslat szerinti, az érintett vállalkozások működését könnyítő intézkedések alkalmazásához szükséges a vonatkozó részletszabályokat megteremteni, amelyeket a környezetvédelmi termékdíjról szóló 2011. évi LXXXV. törvény végrehajtásáról szóló 343/2011. (XII.29.) Korm. rendelet jelen módosítása tartalmazza.

A Ktdt. a módosításának köszönhetően 2018-tól áttér január 1-jén hatályos áruosztályozási szabályok alkalmazására a környezetvédelmi termékdíjköteles termékek azonosításánál.

Megtörténik az elektromos, elektronikai berendezések kategóriák alá sorolásának módosítása, illetve a díjtételek egységesítése.

Megteremtődik az összhang az adózás rendjére vonatkozó új előírásokkal, továbbá adminisztrációcsökkentésre, pontosításra és ésszerű egyszerűsítésre irányuló intézkedéseket tettünk.

A módosítások gyakorlati megvalósításához elengedhetetlen a részletszabályok megalkotása, amelyeket a jelen Előterjesztés tartalmaz.

Az Előterjesztés tartalmaz továbbá a jogértelmezést elősegítő szövegpontosításokat.